b'\n_START_ARTICLE_\nLoparji\n_START_SECTION_\nOpis\n_START_PARAGRAPH_\nKot \xc5\xbee pove ime, je za ribe te dru\xc5\xbeine zna\xc4\x8dilen splo\xc5\xa1\xc4\x8den, loparjast trup, ki se kon\xc4\x8da tik za hrbtnimi in podrepnimi plavutmi. Med loparje spadajo najve\xc4\x8dje izmed rib kostnic; morski mesec lahko dose\xc5\xbee 3,3 metra v dol\xc5\xbeini in maso dveh ton._NEWLINE_Loparji imajo najmanj vretenc med ribami, predvsem zaradi zakrnelega repa. Trup in glava nista lo\xc4\x8dena, zadaj pa je hrbtna plavut povezana s podrepno. Kljub temu da spadajo med kostnice, je ve\xc4\x8dji del okostja sestavljen iz hrustanca. Prav tako nimajo razvitega ribjega mehurja._NEWLINE_Usta loparjev so vselej odprta. Tako je, ker imajo vse zobe zra\xc5\xa1\xc4\x8dene v oster rob, ki morfolo\xc5\xa1ko spominja na kljun. Na tak na\xc4\x8din zra\xc5\xa1\xc4\x8dene zobe imenujemo tudi \xc5\xberelni zobji, po nekaterih opa\xc5\xbeanjih pa naj bi loparjem omogo\xc4\x8dali tudi oddajanje zvokov. Loparji se prehranjujejo predvsem z mehkimi organizmi (meduze, li\xc4\x8dinke rib), ob\xc4\x8dasno pa tudi z manj\xc5\xa1imi ribami in raki._NEWLINE_Meso loparjev vsebuje tetrodotoksin (TTX), toksin, ki je zna\xc4\x8dilen za red napihovalk. Koncentracija strupa je sicer manj\xc5\xa1a kot pri nekaterih sorodnih dru\xc5\xbeinah, vendar pa zadostna, da veljajo predstavniki dru\xc5\xbeine Molidae za neu\xc5\xbeitne._NEWLINE_Loparji plavajo z uporabo hrbtnih in podrepnih plavuti, majhne prsne plavuti pa slu\xc5\xbeijo kot stabilizator. Krmarijo z brizganjem mo\xc4\x8dnih curkov vode skozi usta ali \xc5\xa1krge. Pogosto se prepustijo morskim tokovom.\n_START_SECTION_\nHabitat in raz\xc5\xa1irjenost\n_START_PARAGRAPH_\nLoparji se najve\xc4\x8dkrat zadr\xc5\xbeujejo dale\xc4\x8d od obal, v odprtem morju (pelagial). Najdemo jih v zmernih in tropskih vodah oceanov, pa tudi v ve\xc4\x8djih morjih (Sredozemsko morje). Proti severu se \xc5\xa1tevilo osebkov zmanj\xc5\xa1uje._NEWLINE_\xc5\xbdivijo do globine 400 metrov. Podnevi se \xc4\x8desto zadr\xc5\xbeujejo blizu vodne gladine, kjer se pogosto pome\xc5\xa1ajo med jate meduz. Podobno kot morski psi lahko tudi loparji plavajo s hrbtno plavutjo nad gladino, kar lahko vodi do zamenjave._NEWLINE_Kljub temu, da severnem Jadranu niso pogosti, predstavnika loparjev morski mesec (Mola mola) in lopar (Ranzania laevis) po slovenski zakonodaji spadata med za\xc5\xa1\xc4\x8ditene \xc5\xbeivalske vrste.'